ΚΟΙΝΗ ΔΡΑΣΗ

της 11ης Δεκεμβρίου 1995

που υιοθετήθηκε από το Συμβούλιο βάσει του άρθρου Ι.3 της συνθήκης για την Ευρωπαϊκή Ένωση όσον αφορά τη συμμετοχή της Ένωσης στις διαρθρώσεις εφαρμογής της ειρηνευτικής συμφωνίας για τη Βοσνία-Ερζεγοβίνη

(95/545/ΚΕΠΠΑ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την Ευρωπαϊκή Ένωση, και ιδίως τα άρθρα Ι.3 και Ι.11,

τους γενικούς προσανατολισμούς του Ευρωπαϊκού Συμβουλίου του συνελθόντος στις Βρυξέλλες στις 29 Οκτωβρίου 1993,

τα συμπεράσματα του Ευρωπαϊκού Συμβουλίου των Καννών της 26ης-27ης Ιουνίου 1995,

τα συμπεράσματα του Συμβουλίου της 30ής και 31ης Οκτωβρίου, της 20ής Νοεμβρίου και της 4ης Δεκεμβρίου 1995,

ΥΙΟΘΕΤΕΙ ΤΗΝ ΠΑΡΟΥΣΑ ΚΟΙΝΗ ΔΡΑΣΗ:

1. Η Ευρωπαϊκή Ένωση θα συμβάλλει στην εφαρμογή της ειρηνευτικής συμφωνίας για τη Βοσνία-Ερζεγοβίνη, όσον αφορά τόσο τα μέτρα παρακολούθησης όσο και αναλαμβάνοντας τμήμα των δαπανών των βασικών για την καλή διεκπεραίωση της αποστολής του Ανωτάτου Εκπροσώπου ο οποίος ορίστηκε κατά τη διάσκεψη του Λονδίνου στις 8 και 9 Δεκεμβρίου 1995, στα πλαίσια ενός δίκαιου καταμερισμού των δαπανών με τους λοιπούς χορηγούς.

2. Η Προεδρία, σε συνεργασία με την Επιτροπή, θα διατυπώσει τη θέση της Ευρωπαϊκής Ένωσης στα συντονιστικά όργανα τα συσταθέντα από τη διάσκεψη του Λονδίνου. Τα λοιπά κράτη μέλη που θα συμμετάσχουν σε αυτά τα όργανα θα υποστηρίξουν τις κοινές θέσεις.

Εξ άλλου, το Συμβούλιο σημειώνει ότι οι θέσεις που πρόκειται να λάβουν οι Ευρωπαϊκές Κοινότητες θα διατυπωθούν από την Επιτροπή.

3. Η Προεδρία θα αναλάβει τις αναγκαίες επαφές με τον Ανώτατο Εκπρόσωπο, ιδίως προκειμένου να καθορισθούν οι λεπτομέρειες παρουσίασης από αυτόν στο Συμβούλιο της Ευρωπαϊκής Ένωσης, των τακτικών εκθέσεων που προβλέπονται στο άρθρο ΙΙ σημείο 1 στοιχείο στ) του παραρτήματος 10 της ειρηνευτικής συμφωνίας.

4. Προκειμένου να καλυφθεί η συνεισφορά της Ευρωπαϊκής Ένωσης στις λειτουργικές δαπάνες που συνδέονται με την αποστολή του Ανωτάτου Εκπροσώπου, διατίθεται ποσό 10 εκατομμυρίων Ecu κατ' ανώτατο όριο από τον γενικό προϋπολογισμό των Ευρωπαϊκών Κοινοτήτων για το έτος 1995. Η διαχείριση των δαπανών πραγματοποιείται τηρουμένων των διαδικασιών και κανόνων της Κοινότητας που εφαρμόζονται επί θεμάτων προϋπολογισμού.

5. Η Ευρωπαϊκή Ένωση θα συμμετάσχει στη χρηματοδότηση της υποδομής και των τρεχουσών δαπανών του Ανωτάτου Εκπροσώπου, περιλαμβανομένης της αμοιβής του και των εξόδων του προσωπικού υποστήριξης, υπό τον όρο ότι η αμοιβή του προσωπικού που αποσπάται από κράτος μέλος ή από την Επιτροπή του Ανωτάτου Εκπροσώπου θα καλύπτεται από το εν λόγω κράτος μέλος ή την Επιτροπή αντιστοίχως. Τα κράτη μέλη και η Επιτροπή θα δύνανται να προτείνουν την απόσπαση συνεργατών στον Εκπρόσωπο.

Για τη συμμετοχή της Ευρωπαϊκής Ένωσης στον προϋπολογισμό του Ανωτάτου Εκπροσώπου θα ληφθεί υπόψη το ποσοστό του προσωπικού, που προέρχεται από τα κράτη μέλη της και από την Επιτροπή, επί του συνόλου του προσωπικού του αντιστοιχούντος στην κατηγορία «Α», όπως ορίζεται στον κανονισμό υπηρεσιακής κατάστασης των υπαλλήλων των Ευρωπαϊκών Κοινοτήτων, που εργάζεται για τον Ανώτατο Εκπρόσωπο.

6. Η παρούσα κοινή δράση αρχίζει να ισχύει την ημέρα της υιοθέτησής της και εφαρμόζεται μέχρι τις 31 Δεκεμβρίου 1996.

7. Η παρούσα κοινή δράση δημοσιεύεται στην Επίσημη Εφημερίδα.

Βρυξέλλες, 11 Δεκεμβρίου 1995.

Για το Συμβούλιο

Ο Πρόεδρος

J. SOLANA